En mand iklædt en stor, mørk jakke med Hus Forbi-logoet trykt henover brystet skruer en ekstra gang op for de medbragte højtalere, så de spiller for fulde gardiner.

"Gi' mig Danmark tilbage ligesom i de gamle dage", lyder det ud over Kultorvet i indre København.

Til tonerne af den afdøde danske rapper Natasja begynder folk så småt at strømme til pladsen. Her er en stor flok kampklædte hjemløse udrustet med fakler og slagsange, som de flittigt deler ud af, allerede samlet.

Hvis man laver en hurtig panorering på stedet, ser man flere personer, der får tændt op i faklen. Andre står med bannere i hånden, hvor der står: "Stop kriminalisering af hjemløse" og “Stop zoneforbuddet!".

Sådan er loven om utryghedsskabende lejre Pr. 1. april 2017 blev ordensbekendtgørelsen ændret. Det medførte, at etablering af eller ophold i en lejr, der vurderes til at skabe utryghed, straffes med en bøde.

Kort efter blev der indført mulighed for at politiet kunne udstede et zoneforbud på 400 eller 800 meter sammen med bøden.

1. juli 2018 blev zoneforbuddet ændret, så det nu kan udstedes for en hel kommune. Hjemløse bliver herefter bortvist fra den kommune, hvor de har sovet i en lejr. Kilde: Gadejuristen og retsinformation.dk

Læs også : Hus Forbi vil betale bøder for hjemløse, der overnatter ulovligt

En af de personer, der har fundet frem til fakkeloptoget er Lars Bæksted. Han er hjemløs og er kommet for at sende et signal til politikerne på Christiansborg.

- Jeg er kommet på grund af zoneforbuddet. Den lov gik ud på at skabe tryghed i samfundet, og så rammer det de hjemløse fuldstændig uskyldigt, siger han, mens han forsigtigt klapper sin hund på hovedet.

I april måned trådte en lov nemlig i kraft. Den giver politiet mulighed for at udstede et udvidet zoneforbud til de hjemløse, som gælder i en hel kommune. Formålet var at stoppe de store grupper af udenlandske hjemløse, der tidligere har skabt utryghed for omgivelserne, fordi de har samlet sig i lejre.